บลจ.ไทยพาณิชย์กวาดยอดขาย2เดือน3หมื่นล้าน
บลจ.ไทยพาณิชย์ปลื้ม 2 เดือนแรกกวาดยอดขายกองทุนใหม่กว่า 3 หมื่นล้านบาท คลอดกองใหม่ลงทุนตราสาหนี้ในประเทศและต่างประเทศ อายุ 1 ปี 2 เดือน ขาย 4-10 มี.ค.นี้
2 มี.ค. 2553

บลจ.ไทยพาณิชย์ปลื้ม 2 เดือนแรกกวาดยอดขายกองทุนใหม่กว่า 3 หมื่นล้านบาท คลอดกองใหม่ลงทุนตราสาหนี้ในประเทศและต่างประเทศ อายุ 1 ปี 2 เดือน ขาย 4-10 มี.ค.นี้
นางโชติกา  สวนานนท์  กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยถึงภาพรวมของการดำเนินธุรกิจในช่วง 2 เดือนแรกของปี 2553 ว่ายังมีทิศทางเป็นบวก โดยบริษัทมียอดจำหน่ายกองทุนรวมที่เปิดขายใหม่ตั้งแต่ต้นปีประมาณ 3 หมื่นล้านบาท จากนโยบายการออกกองทุนที่มีความเสี่ยงต่ำแต่ให้ผลตอบแทนสูง ทำให้สามารถตอบโจทย์และได้รับการตอบรับจากนักลงทุนดีมาก   ทั้งนี้ เช่น การเปิดจำหน่ายกองทุนหุ้นกู้เอกชนชั้นดี ทุกๆ กองจะสามารถปิดการขายได้อย่างรวดเร็วภายใน 2 ชั่วโมงของการจำหน่ายวันแรก อีกทั้งยังมียอดจองจากกองทุนตราสารหนี้อื่นๆทั้งในประเทศและต่างประเทศเข้ามาอย่างต่อเนื่อง  จนปัจจุบัน บริษัทฯ มีมูลค่าสินทรัพย์ภายใต้การจัดการอยู่ที่ 402,900 ล้านบาท ณ วันที่ 19 ก.พ.2553  สามารถครองส่วนแบ่งตลาดธุรกิจกองทุนรวมสูงสุดเป็นอันดับ 1 ต่อเนื่องจากสิ้นปี 2552
อย่างไรก็ตาม บริษัทยังได้เตรียมเปิดเสนอขายกองทุนใหม่มูลค่า 8,000 ล้านบาท อีก 1 กองคือ กองทุนเปิดไทยพาณิชย์ตราสารหนี้ 1Y2MF  (SCB Fixed Income Fund 1Y2MF) อายุโครงการ 1 ปี 2 เดือน ระหว่างวันที่ 4 -10 มี.ค.นี้ โดยจะเปิดจองเพียงครั้งเดียวด้วยเงินลงทุนขั้นต่ำ 10,000 บาท  เพื่อนำเงินไปลงทุนในตราสารหนี้คุณภาพดีทั้งในและต่างประเทศ คือ พันธบัตรรัฐบาลเกาหลีใต้ มีอันดับความเชื่อถืออยู่ที่ AAจากฟิทช์เรทติ้ง ในสัดส่วน 55% ซึ่งได้ทำการปิดความเสี่ยงจากอัตราแลกเปลี่ยนทั้งจำนวนที่ลงทุน ส่วนที่เหลือจะลงทุนในตราสารหนี้ของธนาคารกรุงไทย ที่มีอันดับความน่าเชื่อถือ AA+(tha) สัดส่วน 25% และตราสารหนี้ของธนาคารกรุงศรีอยุธยา  ที่มีอันดับความน่าเชื่อถือ AA-(tha) สัดส่วน 20%  โดยจะให้ผลตอบแทนทุก ๆ 3 เดือนเฉลี่ยประมาณ 2% ต่อปี 
“บริษัทได้คัดเลือกตราสารหนี้ที่มีคุณภาพที่ดีจากทั้งในและต่างประเทศ เป็นการผสมผสานกัน เพื่อสร้างผลตอบแทนที่ดีและสูงขึ้นกว่าอัตราดอกเบี้ยเงินฝาก และการลงทุนในพันธบัตรรัฐบาลเกาหลีใต้เพียงอย่างเดียวในระยะเวลาการลงทุนที่ใกล้เคียงกัน ซึ่งให้ผลตอบแทนไม่ถึง 2%  เชื่อว่ากองทุนนี้จะได้รับการตอบรับจากนักลงทุนเป็นอย่างดีเช่นเดียวกับกองทุนที่ผ่านมาของบริษัทที่สามารถปิดจำหน่ายได้เพียงวันแรกของการเสนอขายอย่างเช่น กองหุ้นกู้เอกชนชั้นดี 3 ปี 7 เดือน ที่ให้ผลตอบแทน 3.40% ต่อปี โดยมียอดอยู่ที่ 4,061 ล้านบาท” นางโชติกา กล่าว